section_heading: Zana bez Zane
paragraph_text: Unatoč Zaninom odlasku, grupa je nastavila s radom pod istim imenom, ali s novom pjevačicom Natašom Gajović (1985. – 1988.), koja je pjevala na albumima Crvene lale (PGP RTB 1985.), Otkinimo noćas zajedno (PGP RTB 1987.) i Vlak (Diskoton 1987.) s gostima kao što su Mladen Vojičić Tifa i Laza Ristovski iz Bijelog dugmeta. Uz dolazak nove pjevačice, grupa je promijenila svoj stil prema euro pop i pop rock glazbi. Iz ovog perioda se izdvajaju pjesme "Vejte snegovi" i "Oženićeš se ti". Nataša Živković (1989. – 1990.) je zamijenila Natašu Gajović i pjevala je na albumu Miš (Diskoton, 1989.). Osim nje u grupu su došli Saša Al Hamed (bubnjar) i Zoran Jaksić (basist). Na albumu se našao hit "Rukuju se, rukuju". Gost na ovom albumu je bila srpska zvijezda Dragana Mirković.